Dan Jørgensen (S), 2022-09-28:
Jeg vil gerne starte med faktisk at takke ordførerne og dermed erklære mig uenig i hr. Morten Messerschmidts lange svada mod alle de mangler, man måtte forstå der har været i de forskellige ordførertaler, herunder hans egen ordførers tale.
Jeg synes faktisk, at hans egen ordfører holdt en udmærket tale og stillede nogle udmærkede spørgsmål, men han må altså nu se sig desavoueret af sin egen partiformand.
Det overlever han jo nok.
Europa er ramt af en alvorlig energikrise.
Krigen i Ukraine har skabt øget usikkerhed om energipriserne, og de høje priser forventes desværre at fortsætte.
Derfor har regeringen med opbakning fra Folketinget besluttet at tage en række målrettede tiltag, der skal afbøde konsekvenserne af de høje energipriser.
Regeringen foreslår en indefrysningsordning, der lægger et loft over energiregningerne.
Ordningen er en del af aftalen om vinterhjælp, der skal ruste Danmark til den kommende vinter.
Med ordningen kan man som kunde bede sit energiselskab om at få indefrosset en del af regningen – det er den del af regningen, der ligger over et fastlagt loft på el, gas og fjernvarme.
Det skal give familier og virksomheder en sikkerhed omkring energiregningerne i en tid, hvor de kan virke uoverskuelige.
Regeringen ønsker med forslaget for det første at hjælpe bredt i samfundet uden at puste til inflationen og for det andet at fastholde incitamentet til at komme væk fra gassen, spare på strøm og varme og flytte energiforbruget til de timer, hvor det er billigst og grønnest.
Den grønne omstilling er stadig den bedste løsning på de høje energipriser.
Det er afspejlet i vinterhjælpepakken, hvor der afsættes væsentlig flere midler til fjernvarmepuljen.
Det understøtter en hurtigere udrulning af grøn fjernvarme i Danmark.
Indefrysningsordningen indebærer en pligt for energivirksomhederne til at tilbyde indefrysning til de kunder, der er i et direkte kundeforhold med energivirksomhederne.
Forslaget har tæt sammenhæng med det lovforslag om indefrysningsordningen, som erhvervsministeren har fremsat.
Indefrysningsordningen gælder både husholdninger og virksomheder.
Kunderne kan få indefrosset den del af regningen, der overstiger loftet for el, gas og varme.
Loftet er fastsat til 0,8 kr. pr. kilowatt-time for el og til 5,84 kr. pr. kubikmeter gas.
For fjernvarmen sættes loftet i forhold til prisen inklusive afgifter, tariffer og moms.
Udgangspunktet for beregningen vil være fjernvarmeprisen i januar 2022 for de ti dyreste fjernvarmeselskaber.
Den anderledes opgørelsesmetode skyldes særlige forhold for fjernvarme.
Regningerne kan indefryses i en periode på 12 måneder, hvorefter der er 1 års afdragsfrihed.
Kunderne kan derefter vælge at afdrage den indefrosne regning over 4 år.
Vi går en udfordrende vinter i møde, hvor vi desværre må forvente fortsat høje energipriser, og vi ser samtidig også en meget høj inflation.
Der er ingen nemme løsninger på hverken energikrisen eller inflationen, men med forslaget om en indefrysningsordning ønsker vi at give danskerne en budgetsikkerhed i en usikker tid.
Vi ønsker at give familier og virksomheder en vished om, hvad de kan regne med at skulle betale for energi hen over efteråret og vinteren, og vi ønsker at gøre det muligt at gemme de ekstraudgifter til senere.
Som nævnt er forslaget en del af vinterhjælpepakken.
Den skal hjælpe borgere og virksomheder igennem vinteren, men vi er også bevidste om, at der kan være behov for endnu mere hjælp.
Derfor følger vi situationen nøje, og vi er parate til at tage flere værktøjer i brug, hvis det skulle blive nødvendigt.